**Dôvodová správa**

**A. Všeobecná časť**

Ministerstvo dopravy, výstavby a regionálneho rozvoja Slovenskej republiky predkladá návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 514/2009 Z. z. o doprave na dráhach v znení neskorších predpisov ako iniciatívny návrh.

Dôvodom predloženia návrhu zákona je schválenie smernice Komisie 2011/18/EÚ z 1. marca 2011, ktorou sa menia a dopĺňajú prílohy II, V a VI k smernici Európskeho parlamentu a Rady 2008/57/ES o interoperabilite systému železníc v Spoločenstve, ktorej transpozičná lehota je 31. decembra 2011. Transpozíciou smernice Komisie 2011/18/EÚ sa menia a dopĺňajú subsystémy železničného systému, ES vyhlásenie o overení subsystémov a postup ES overovania subsystémov.

Návrhom zákona sa súčasne upravujú ustanovenia, ktorých zmena vyplynula z aplikačnej praxe zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov a zákona č. 514/2009 Z. z. o doprave na dráhach v znení neskorších predpisov.

Predkladaný návrh zákona nebude mať dopad na štátny rozpočet, rozpočty obcí a rozpočty vyšších územných celkov, na životné prostredie, na zamestnanosť ani  na podnikateľské prostredie.

Predkladaný návrh zákona je v súlade s Ústavou SR, ústavnými zákonmi, ostatnými zákonmi a medzinárodnými zmluvami, ktorými je Slovenská republika viazaná.

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 514/2009 Z. z. o doprave na dráhach v znení neskorších predpisov.

 **Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

Návrhom zákona sa preberá smernica Komisie 2011/18/EÚ z 1. marca 2011, ktorou sa menia a dopĺňajú prílohy II, V a VI k smernici Európskeho parlamentu a Rady 2008/57/ES o interoperabilite systému železníc v Spoločenstve. Z uvedeného dôvodu materiál nebol predložený na predbežné pripomienkové konanie.

**A.4. Alternatívne riešenia**

*bezpredmetné*

**A.5. Stanovisko gestorov**

*bezpredmetné*

**Doložka zlučiteľnosti**

**návrhu s právom Európskej únie**

**Predkladateľ právneho predpisu:** Ministerstvo dopravy, výstavby a regionálneho rozvoja Slovenskej republiky.

**Názov právneho predpisu:** Zákon, ktorým sa mení a dopĺňa zákonč. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 514/2009 Z. z. o doprave na dráhach v znení neskorších predpisov.

**Problematika návrhu právneho predpisu:**

je upravená v práve Európskej únie

v primárnom práve

- Čl. 90 až 106 Zmluvy o fungovaní Európskej únie;

v sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)

1. legislatívne akty

2. nelegislatívne akty

- v smernici Komisie 2011/18/EÚ z 1.marca 2011, ktorou sa menia a dopĺňajú prílohy II, V a VI k smernici Európskeho parlamentu a Rady 2008/57/ES o interoperabilite systému železníc v Spoločenstve (Ú. v. EÚ L 57, 2.3.2011);

v sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)

- v smernici Európskeho parlamentu a Rady 2008/57/ES zo 17. júna 2008 o interoperabilite systému železníc v spoločenstve (prepracované znenie - Ú. v. EÚ, L 191,18.7.2008) v platnom znení;

- v smernici Komisie 2009/131/ES zo 16.októbra 2009, ktorou sa mení a dopĺňa príloha VII k smernici Európskeho parlamentu a Rady 2008/57/ES o interoperabilite systému železníc v Spoločenstve (Ú. v. EÚ L 273, 17.10.2009);

nie je obsiahnutá v judikatúre Súdneho dvora Európskej únie.

**Záväzky Slovenskej republiky vo vzťahu k Európskej únii:**

lehota na prebratie smernice alebo lehota na implementáciu nariadenia alebo rozhodnutia:

pre Slovenskú republiku vyplýva z gestorstva smerníc v oblasti železničného systému povinnosť prijať potrebné opatrenia do 31.decembra 2011;

lehota určená na predloženie návrhu zákona na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov:

lehota nebola, vzhľadom na termín prijatia predmetnej smernice, ktorým je 1. marec 2011,

informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie:

proti Slovenskej republike nebolo začaté konanie o porušení podľa čl. 258 až 260 Zmluvy o fungovaní EÚ,

informácia o právnych predpisoch, v ktorých sú uvedené smernice už prebraté spolu s uvedením rozsahu tohto prebratia:

smernica Komisie 2011/18/EÚ doteraz nie je transponovaná v žiadnom slovenskom právnom predpise.

**Stupeň zlučiteľnosti návrhu právneho predpisu alebo návrhu legislatívneho zámeru s právom Európskej únie:** úplný.

**Gestor a spolupracujúce rezorty:** Ministerstvo dopravy, výstavby a regionálneho rozvoja Slovenskej republiky.

**B. Osobitná časť**

K Čl. I

K bodu 1

Úpravou sa zabezpečuje súlad s platnými Slovenskými technickými normami.

K bodu 2

Účelom úpravy je zjednotenie terminológie v zákone.

K bodu 3 až 7

Úpravy vyplynuli z aplikačnej praxe.

K bodu 8

Rozširuje sa povinnosť vlastníka dráhy o zabezpečenie prevádzkyschopnosti dráhy aj po nehode a mimoriadnej udalosti.

K  bodu 9

Navrhovanou úpravou sa vytvárajú podmienky na zníženie nákladov manažéra infraštruktúry, ak je prevádzka dráhy obmedzená z dôvodu nevykonávania dopravy na nej.

K  bodu 10

Sankcia odobratia dokladu o odbornej spôsobilosti sa rozširuje o úhradu nákladov spojených so znovuzískaním dokladu o odbornej spôsobilosti.

K bodu 11

Úprava vyplynula z aplikačnej praxe.

K bodu 12

Úpravou sa upresňuje obsah havarijného plánu v prípade nehody a mimoriadnej udalosti a súčasne sa plní úloha vyplývajúca z uznesenia vlády SR č. 188/2011 zo 16. marca 2011 k programu revitalizácie železničných spoločností.

K bodu 13

Ustanovenie sa vypúšťa z dôvodu priamej aplikácie Nariadenia Rady (EHS) č. 1192/69 z 26. júna 1969 o spoločných pravidlách normalizácie účtovnej závierky železničných podnikov.

K bodu 14

Úpravou sa pojem čiastkové vyhlásenie o overení subsystému spresňuje so smernicou 2008/57/ES o interoperabilite systému železníc v Spoločenstve.

K bodu 15

Úpravou sa odstraňuje nepresná transpozícia smernice 2008/57/ES, ktorá neumožňovala uvedenie do prevádzky tých vozidiel, ktorým povolenie bolo udelené v inom ako členskom štáte EÚ.

K bodu 16

Aplikuje sa rozhodnutie Komisie 2011/107/EÚ-spoločná špecifikácia národného registra vozidiel.

K bodu 17

Ide o gramatickú úpravu textu.

K bodu 18

Ustanovenie zosúlaďuje text s bezpečnostnou smernicou 2004/49/ES.

K bodu 19

Zabezpečuje sa súlad obsahu zisťovania príčin nehody s obsahom správy podľa prílohy č. 12.

K bodu 20

Ustanovením sa v súlade s nariadením Komisie (EÚ) č. 445/2011 z 10. mája 2011 upravuje kompetencia ministerstva na poverovanie právnických osôb certifikáciou subjektov zodpovedných za údržbu železničných nákladných vozňov.

K bodu 21

Ide o spresňujúcu úpravu textu.

K bodu 22

Ide o gramatickú úpravu textu.

K bodu 23

Úpravou sa navrhuje pružné riešenie vymenovania predsedu úradu do funkcie ministrom.

K bodu 24

Ide o spresňujúcu úpravu textu.

K bodu 25

Úprava vyplynula z aplikačnej praxe.

K bodu 26

Ide o gramatickú úpravu textu.

K bodu 27

Ide o štylistickú úpravu textu.

K bodu 28

Ide o zosúladenie skutkovej podstaty správneho deliktu s povinnosťami upravenými v tomto zákone.

K bodu 29

Ide o opravu nesprávneho vnútorného odkazu.

K bodu 30

Úpravou sa zabezpečuje súlad s Legislatívnymi pravidlami vlády.

K bodu 31 až 33

Zabezpečuje sa transpozícia smernice Komisie 2011/18/EÚ z 1. marca 2011, ktorou sa menia a dopĺňajú prílohy II, V a VI k smernici Európskeho parlamentu a Rady 2008/57/ES o interoperabilite systému železníc v Spoločenstve.

K bodu 34

Úpravou sa zabezpečuje súlad s Legislatívnymi pravidlami vlády SR.

K bodu 35

Vzhľadom na transpozíciu smerníc sa upravuje aj transpozičná príloha.

K Čl. II

K bodu l

Úpravou sa terminologicky spresňuje text.

K bodu 2

Ide o vecnú úpravu textu, aby dopravca mohol zisťovať totožnosť cestujúceho nielen na vymáhanie prirážky ale aj samotného nezaplateného cestovného.

K bodu 3

Spresňuje sa zabezpečenie dopravnej obslužnosti.

K bodu 4

Presnejšie sa vymedzuje pojem súbežná doprava.

K bodu 5

Ide o určenie rozsahu ekonomicky oprávnených nákladov dopravcu.

K bodu 6

Ide o spresňujúcu formuláciu poskytnutia dotácie železničnému podniku.

K bodu 7

Ide o gramatickú úpravu textu.

K bodu 8

Ide o bližšiu špecifikáciu uplatnenia regulovaného cestovného. Regulované cestovné sa uplatňuje len vo verejnej osobnej doprave vykonávanej v rámci zmluvy o dopravných službách vo verejnom záujme.

K bodu 9

Úpravou sa zabezpečuje súlad s Legislatívnymi pravidlami vlády.

K bodu 10

Aplikačná prax vyžaduje dlhšie časové obdobie na riešenie koordinácie objednávania verejnej hromadnej dopravy a  na prípravu regiónov na prevzatie úloh aj v oblasti železničnej dopravy. Zároveň sa vypúšťa duplicitná kompetencia VÚC.

K bodu 11

Úpravou sa zabezpečuje súlad s Legislatívnymi pravidlami vlády SR.

K Čl. III

Účinnosť zákona sa navrhuje v súlade s lehotou na transpozíciu smernice.

V Bratislave 17.augusta 2011

Iveta Radičová, v. r.

Predsedníčka vlády

Slovenskej republiky

Ján Figeľ, v. r.

 1.podpredseda vlády a

 minister dopravy, výstavby a

 regionálneho rozvoja SR